Waiter shot in hotel - Bikaner News in Hindi - बीकानेर: होटल में खाना खिलाने से मना करने पर वेटर को मारी गोली | Patrika Hindi News
Waiter shot in hotel
bikaner news: मुक्ताप्रसाद कॉलोनी स्थित एक होटल में वारदात, एक नामजद समेत तीन के खिलाफ मामला दर्ज
बीकानेर. शहर के एक होटल में खाना खाने आए तीन युवकों को खाना खिलाने से मना करना वेटर को महंगा पड़ गया। युवकों ने वेटर पर पिस्तौल तान दी। वह जान बचाकर भागा तो फायर कर दिया, जिससे गोली उसकी पीठ पर बाईं तरफ लगी।
बाद में आरोपी युवक वहां से भाग गए। होटल में अचानक हुए घटनाक्रम से होटल कर्मचारी सकते में आ गए। बाद में होटलकर्मियों ने घायल वेटर को पीबीएम के ट्रोमा सेंटर में भर्ती कराया। घूमाखारा दक्षिण धालाई (त्रिपुरा) हाल मुक्ताप्रसाद कॉलोनी स्थित रजवाडा होटल में वेटर का काम करने वाले समीर (२२) पुत्र प्राणकृष्णा त्रिपुरा के पीठ में गोली लगी है।
पुलिस ने समीर के पर्चाबयान पर विनोद जाट और दो अन्य के खिलाफ होटल में घुसकर जानलेवा हमला करने का मामला दर्ज किया है।
गोली लगने पर गिर गया
पीडि़त समीर ने पुलिस को बताया कि मंगलवार शाम करीब साढ़े चार बजे वह, विजय और विकास होटल के काउंटर पर बैठे थे। तभी तीन लड़के आए, जिनके मुंह पर कपड़ा बंधा हुआ था। आरोपियों ने उसे खाना खिलाने का कहा।
तब पीडि़त ने कहा कि अभी खाना नहीं बन सकता, जिससे वे नाराज हो गए। आरोपी विनोद ने उस पर पिस्तौल तान दी तो वह डरकर भागा। तभी विनोद ने फायर कर दिया। गोली लगने के बाद वह नीचे गिर गया और कमर से खून बहने लगा।